khistorydata/jeongjo-sjw-relations huggingface dataset:
정조 14년 · 목
予曰刑判薦望因右相之相持尙未究竟云耶祖承曰然矣予曰右相之今此擧措不可但以意外言意謂自有御極以後大處分後威權庶不至下移矣今此右相之擧無乃以吏判事爲尹蓍東右袒之餘憤未已有此移怒於以刑判薦望事奉命銓官之擧耶吏判薦望事除旨已出究竟許久則忽又於開政後刑判加望事迫逐銓官雖急於死黨獨不念君命之可尊臣分之可畏乎昨日吏判薦望事雖謂之胥失可也自下擧措百爾思之一無所當溯考政府設置以來故事以僚相間相持之事無難無禮於君上果有之乎否乎同是大臣同是情勢則右相之獨爲如是者左右思量莫曉其委折如以尹蓍東銓望待下敎檢擬爲不滿於胸中云爾則以無隱之義冒死陳箚可也焉敢以銓望擬薦之事移施於刑判擬薦殆若悻悻逞憾者然哉蓍東果何人爲此一人之故事關蓍東則眼無朝家豈非常情之所難度者乎蓍東一人之害至於此極令人還欲無語彼亦有人心聞此當如何自處大抵右相亦今人有何剛腸大膽而乃敢作此無於古之擧措此無他馴致至此莫非自反處一事二事庇覆太過之致凡事極意欲從心志然後乃已少拂而暫違則悖擧百出自不覺其陷於大罪前後之陷於罪過拯救之者凡幾遭前犯才洗後犯愈甚此豈不大可悶悶處乎不須多言今日薦望不捧於右相以來則可謂無無以此筵敎卽令參議往傳受薦以來
정조 14년 · 강
右議政金鍾秀以母病陳箚辭職賜批
정조 14년 · 목
批以卿之情理之近益難强非不知中書非筋力奔走之地卿須安心勿辭俟少間視事仍命遣史官傳諭
정조 14년 · 강
命吏判受薦人待下批牌招
정조 14년 · 목
敎曰昨日不卽提稟之坐直承旨從重推考吏曹判書聞已受薦自當開政差出而左右相受薦人中篤老衆所共知實病外任外書入待下批牌招同參政事
정조 14년 · 목
以洪良浩爲吏曹判書金憙爲刑曹判書
정조 14년 · 강
命儒生上旬輪次更待下敎
정조 14년 · 목
因成均館限內不得爲之啓稟敎以大比當前通方外試取而日熱如此日子更待下敎
정조 14년 · 강
命咨文字行相左委折査實
정조 14년 · 목
平安監司沈頤之以咨文字行相左還爲上送馳啓敎以承文院事萬萬疏忽其委折査實令該院草記原咨卽速修整下送
정조 14년 · 강
命江華朝官年七十士庶年八十以上加設單付
정조 14년 · 목
江華留守申大升以朝官年七十士庶年八十以上開錄馳啓敎以加設及單付口傳下批成送有旨
정조 14년 · 강
召見咸鏡監司李文源于誠正閣
정조 14년 · 목
予曰卿之所愼今得差可乎文源曰姑未快減矣予曰何間欲爲辭陛乎文源曰十三日間擬爲辭朝而臣之父母墳山在於富平方欲仰請由暇矣予曰依所奏往省文源曰臣於舟橋司之任閱月待罪今當出外下情不勝悚歎矣予曰本司堂上向者大臣以鄭民始當爲差下云而頭緖姑未定可悶矣予曰卿於辭陛時更當召接矣
정조 14년 · 강
兵曹判書李▣上疏辭職賜例批
정조 14년 · 목
敎曰今聞安胎使以從一品以上差出前例皆然昨日啓下之人時帶藥院更爲差出事分付從事官則置之事亦爲分付
정조 14년 · 목
以趙衍德爲光州牧使吳載純安胎使單付
정조 14년 · 강
命官敎錯誤處狀問修正事分付
정조 14년 · 목
京畿監司金思穆以老職官敎及同僉樞敎旨頒給馳啓敎以加設與單付之換互姓名與資級之違錯不一而足云而原狀本無一言槪及欲自卿營䌤縫刀擦乎抑自下往復該曹釐正乎疏忽甚矣此狀啓還下送更卽親執較準狀聞此後追下官敎亦依此例着意照檢事回諭諸道一體令廟堂申飭若於官敎下送後錯誤處隨卽論理狀聞以爲改修正下送之地事申明分付
정조 14년 · 강
命旋善士庶年八十以上加資下批
정조 14년 · 목
原春監司尹師國以旋善等邑士庶年八十以上開錄馳啓敎以加資及單付今日口傳下批
정조 14년 · 강
命平安道賑穀補縮上下依施
정조 14년 · 목
因平安監司沈頤之賑穀補縮上下狀啓敎以事關民食何拘常例依狀請施行事回諭
정조 14년 · 강
遞承旨柳戇尹行恁
정조 14년 · 목
敎曰都承旨左副承旨許遞前望單子入之待下批牌招察任
정조 14년 · 목
民始進伏予曰七製題難試難做矣民始曰題難故成樣者絕少矣予曰日氣調好年事何如民始曰朝夕淸涼晝則燠暘禾稻雜穀皆善熟云矣舟橋司船艙以石築爲定則董役有人然後方可責其完善臣意則量給物力於漢江別將專當看檢似好矣予曰所奏果好依此爲之民始曰舟橋司所隸船主有都監官副監官故使渠輩以勤幹者圈點爲之而如無差帖則事涉不實都副監官成給差帖似好矣從之民始啓言舟橋所入鐵物數當不些自京貿用亦難覓得正鐵限七千斤卜定海西使之從速上送價本請以會付穀會減從之敎以公穀會減出於除民弊之意而昨年浮橋之役外邑擧行或各雖給價實則無異白徵又或全不給價致有向來許多守令之罷拿今番又或如此則當該守令嚴勘姑舍是先自道伯重繩以此措辭各別嚴飭行會又啓言吏兵批政院所用望筒例自尙方進排自數年前戶曹一番擧行之後仍以爲例改造修補殆無限節以今年七八朔言之己爲八十餘部比之尙方不啻屢倍自今依定例請自尙方進排從之又啓言陵幸時宗廟守僕之進去者例給驛馬今春園幸時宗廟守僕二人景慕宮守僕一人進去而見漏於定例故不得驛馬云獨於園幸時見漏不但渠輩之呼訴亦涉斑駁而三人之竝給亦難定給一匹似好敎以太廟本宮守僕各一人進去而竝給驛馬添入定例而定例中他名色無騎驛之人盤纏及馬貰戶惠廳中題給民始曰永寧殿東神門景慕宮階石天頉處今番奉審時以姑未始木石之役故不爲執頉入啓前頭更爲擇日修改似好矣予曰今番同爲修改民始曰訓局兼內吹之移屬壯營者本局則服色等物元無上下者云自餉廳年例上下黃衣次依前折價以給似好從之民始曰量田朝家之所當爲小民之所固願而徒令猾吏從中漁利雖以上年各道分等狀本言之陳雜頉幾至三十餘萬結比去己酉原結已減七萬餘數田政如是國用安得不日就苟簡予曰量田則民國其果俱利乎民始曰只就田畓之浦落者言之舊田之覆沙陳廢而歲徵原稅者有之新墾之壤土膏腴而掩置不稅者亦有之此皆吏胥之私自操縱一量田則民無虛稅之冤國有實入之增如此則豈不俱利乎予曰每結稅穀當爲幾何民始曰可爲十七八斗矣予曰槪以一石爲言則計去年減結數爲七萬石矣民始曰然矣傳聞康津海南邑等則有納錢三千兩而圖差都書員者云其所利甚饒故也若不偸竊結稅則顧安得所利之如許哉頉結之多濫西北諸路則惟不若三南京畿之爲尤甚矣予曰量田事後日次對時出擧條擧行好矣日前李殷模疏有以市價低仰爲言今年穀價當低於三兩乎民始曰今年雖曰豐登而已聞商賈輩多有預貿藏儲之人云市價決知不低於三兩矣
정조 14년 · 강
敍卿宰玉堂罷散人
정조 14년 · 목
差祭苟簡故有是命○前判書朴宗岳前參判呂善亨前校理閔昌爀前副校理崔顯重李尙度前修撰韓光植朴基正尹羽烈尹光普前副修撰沈興永金熙朝前執義成種仁前獻納李太亨竝敍用
정조 14년 · 목
敎曰未下直守令皆令一兩日內辭朝其中如有蔭倅觀光者科後辭朝事分付
정조 14년 · 목
全羅監司尹蓍東狀啓以爲金會兌之執以爲抵賴之端有三相鬪之時維六月也被刺後之往來三里也致死疾之爲輪行時氣也而當初諸招皆言八月初六被刺十二致死㙮尙之言曰自傷至死爲一場之間云自初六而至十二果爲間五日一場市而會兌六月之說自歸破綻金女所傷不過一寸固非當下致命處故被縛脫解還家爲急雖被刀尖之透腹不覺痛處之在何則三里往來有不足怪而及見血跡夜始覺得塔尙言內血染之裙渠自手濯靑浮之色渠自目觀而揮劍時閃然寒氣云者死者之說不翅丁寧有非未經劍刺人所可形容者則三里往來之說未足爲發明會兌兄光河之招粗解醫理勸服紅花麥水以療胸痛與時氣故臣與査官取考醫書則曰金刃顚撲先逐瘀血又曰刃傷腸斷麥水淸腸且作粥淸飮之紅花是逐瘀之方麥水乃續腸之藥可爲斷案日久獄老衆招盡變打成一片用貨符同之跡明若觀火今則用業死矣㙮尙逃矣敢恃檢屍之不行且幸對頭之無人縱奴鳴冤究厥情狀萬萬凶獰金會兌具格同推期於得情令該曹更爲稟處○刑曹啓言觀此査啓會兌三條抵賴之端今已劈破光河行賂乞和躬往命藥者卽其眞贓而勸用紅花麥水道臣引醫書打破其奸情罪人金會兌請依前訊推期於輸款敎曰靈巖囚金會兌三條抵賴之說旣皆劈破到今獄情若無容議而檢驗不行器杖不在刃刺一事終欠明證質諸屍親之招而順伊用業之言不啻屢變質諸看證之招而宗甲石破回之言亦不啻屢變將於何適從乎邀致舊主行賂乞和不避染氣躬往診視光河事節節殊常而會兌之結縛爭鬨曾不過多日矣不問刃刺有無將致葛藤轉輾則生㥘而私和懷懼而往見不是異事紅花雖係破瘀之藥而屍親曰貼光河曰服服與貼姑未歸一麥水續腸雖見醫書而又是感冒傷寒時氣諸疾引飮時通用之劑則執此而爲眞贓斷案或毋近於懸空摸索乎然渠妾逃走何關於金召史而私自結縛嚇以劍刺畢竟事端層出之後乃敢締結屍親變亂事實情節則巧惡貨賄則狼籍遽令幸逭不可輕議事當依前推覈而値今大赦欲待在逃之塔尙有違曠蕩之意設令塔尙被捉用業已故此獄終無究竟之時不用常律徒令瘐斃亦非審克之政會兌刑放又狀啓以爲己酉閏五月二十七日康津金女銀愛刺殺隣居安召史依例檢驗則銀愛之招以爲渠之未笄也隣居崔正連以通奸樣造言所謂安召史稱云居媒及夫今春渠出嫁後安女及正連做言有倍前日乃於昨日安召史辱渠曰當初正連言於吾曰若居媒成事則當給汝所用藥價故吾果行媒成事今汝適他之故正連不給藥價云渠聞此言一倍添憤乘夜持刀潛往安召史家先刺其項仍復亂刺此是渠獨自爲之者也渠又欲殺正連轉往之際忽逢渠母被挽初意未燈渠之憤冤到此益切正連自官打殺則渠之至冤可伸云檢官康津縣監朴載淳以爲安女傷處若是狼藉銀愛亦以刺殺自服實因則以被刺致死懸錄正犯則以銀愛書塡而被誣與否姑捨無論戕殺人命斷當償命正連則安女造言皆渠指使嚴刑勘處在所不已故以干犯懸錄云而新嫁之女冤深醜誣喪性之人言憯奸證怨毒弸結已決必復之志凶謀意售至有亂刺之擧挺身首實眞贓莫掩三尺至嚴何可以年少女人之捨生雪冤有所低仰旣爲輸款考覆置法斷不可已庚戌二月初六日務安韓致元敺打鄭太才第十日致死依例檢驗致元之招以爲渠雇奴插孫與族人致孫雇奴厚斗里敺打致孫挺身突入與插孫相執而敺又與插孫之義父太才扶執推揚渠憐插孫父子之被敺且情致孫之偏謢雇奴欲打插孫以媿致孫之心以桃木杖將打插孫誤及太才腦後而顖門傷處則乘屋之時因醉墮落觸風致傷糧饌救護之說太才之來專爲依賴於渠故租斗米升種種救給今番痛臥如前給之云檢官務安縣監李光鉉以爲腦後顖門俱是法文中要害處傷痕狼藉故實因以被打致死懸錄腦破血出由於致元之杖而終至致命不啻明白正犯則以致元懸錄太才妻朴召史見其被殺卽當告官而誘於致元之厚給糧饌無意發告人理蔑如嚴刑懲礪斷不可已云實因無疑推案已成傷痕莫掩則敢諉墮屋而自觸眞贓漸露則至言揮杖之誤及究厥情跡節節狡惡連加嚴刑期於得情庚戌二月十二日光州蔡厚宅敺打其五寸姪明辰卽爲致死依例檢驗厚宅之招以爲渠門中有傳來畓五斗落矣明辰耕作昨冬出給厥畓於渠移錄結卜於渠名下以爲耕作之計而明辰農作不足故給畓十五斗落使之幷作若有以畓事相爭之意何可許給渠畓使之幷作乎明辰不恭於其兄渠或言責則明辰擧名詬辱連日不止故不忍憤惋果往其家持榴木杖欲打明辰明辰還奪其杖之際撞觸其頭部觸風致死初欲禁其爭鬩之習末乃有此橫罹之厄云檢官光州牧使成德雨以爲頭部裂傷乃是法文中要害處致命在於卽日明辰被打更無可疑故實因以被打致死懸錄明辰爭端專出畓事不有其叔肆然詬辱厚宅發怒毒打勢所必至奪杖撞着語甚窘遁正犯以蔡厚宅懸錄云門畓奪耕已失敦睦之義巨棒直打明有戕害之意乃敢漫漶抵賴者尤極狡惡連加訊推期於得情敎曰韓致元蔡厚宅等獄案卿等卽以意見回啓銀愛獄案在法豈有一毫他疑而其情也其迹也其事端之所由作也其手執之所以然也爲添罪之階乎抑爲原心之資乎有非一獄官所可斷定發遣郎官問于左相以聞○刑曹啓言問于左議政蔡濟恭則以爲羞恥之心與生俱生以未笄之女暗托隣女願得結婚於其家少年此必無之理也安女以病風之人做出無根之言播及隣里之聽則銀愛之乎日憤痛固無涯極而乃於適人之後其所醜談愈往愈甚則以女人褊狹之性必欲報毒宜無所不至猛加手勢固應爾也雖然約法之章殺人者死初不以如是則其心可原如是則其情可恕爲銀愛者設有萬端冤悶或告于里長或訴于官府以正安女誣人之罪何所不可而今乃手刃誣人之言雖曰可痛律不至死報毒之事雖出至冤罪在殺人臣不敢爲參恕之論大臣之意如此務安縣殺獄罪人韓致元獄事憑恃族盛使氣敺人以至殺越之境者極爲兇獰請更加嚴刑期於得情光州牧殺獄罪人蔡厚宅獄事親屬相殘有關風化爭財殺越用意絕悖原其情跡實合償命取考律文則敺殺堂侄法不至死比諸故殺亦有差間不敢擅便請上裁敎曰康津囚銀愛則天下之切膚徹骨之冤憤莫過於貞女之以淫被誣乍冒此名便溺於萬仞坑塹坑可攀而登塹可躍而出此名欲卞何以卞欲洒何由洒乎往往冤切憤徹自經溝瀆以暴其碧碧之情實者間有之銀愛者渠不過十八歲女子耳渠以江漢守紅之跡忽遭溱洧玷白之辱而所謂安女粧出掠花之虛影閃弄哆箕之饒舌雖在未結褵之前尙且決性命卞眞僞要作分明之身況新緣纔覯於旭鴈毒射復肆於沙蜮一言脫口百喙吠聲垓城之歌四面皆楚則冤切憤徹將判了一死但恐徒死傷勇人無知者於是乎提出牀刀走到仇家說得痛快罵得痛快畢竟白白晝刺殺一箇潑婦使鄕黨州閭曉肰知自己之無累彼仇之可報而不效巾幗髯婦旣犯殺越反事變約以丐其僥倖一縷者流此誠熱血男子所難辦而又非褊性弱女匿冤憤而自經溝瀆之比也若使玆事在於列國之時則其外死生尙氣節可與聶政姊跡舛而名齊太史公亦當取而書之於遊俠傳往在數十年前海西有似此獄案按道者請原之朝廷下褒諭有命釋之厥女出獄媒儈雲集以千金賭其女終爲鄕班之婦至今傳爲美談惟今銀愛辦此擧於旣嫁之後尤豈不卓然乎哉銀愛特放日前長興申汝倜之傅生出於重倫常重氣節也惟今銀愛之特放亦類是耳兩案梗槪及所下判辭謄頒道內無不知人而無倫常無氣節者與禽獸無異則未必不爲風敎之一助務安囚韓致元則墮屋自觸已歸餙辭移怒毒打難掩眞贓而揮打之杖果然誤及則誤及或近於過誤乎諸證供招終不分明後次同推嚴飭盤詰期於歸一報來後狀聞事分付光州囚蔡厚宅則以五寸至親爭數斗些畓以致殺越之變乃在同堂之內其傷倫悖義一至於此乎不可以尋常殺獄論然秋官擬律之論或不無意見欲令道伯更探輿論及情實狀聞後稟處際聞登筵諸臣皆言律有明據不可闊狹死者在渠兄有爭田而不和之罪向其叔有擧名而詬罵之擧則卽此已悖漢而其叔偶然一打亦非用意則此而償命大有關於後弊云云曰宥曰殺之義有難膠守初見厚宅嚴刑卽其地永定奴隸
정조 14년 · 강
遣承旨詣宗廟永寧殿景慕宮奉審摘奸
정조 14년 · 강
召見前灣尹李頤祥及輪對官入格儒生于熙政堂
정조 14년 · 목
輪對官以次進伏予問職姓名職掌遺在所懷訖謂工曹正郞申光河曰爾有白頭山詩甚佳云試誦之光河奏曰玆山今始見開闢太荒中未有驚神異終能絕衆同爾應東國祖吾已白頭翁末句則未能記有矣予曰初聯果佳矣又謂西氷庫別檢南鶴玄曰爾兄疏批已爲下送否鶴玄曰業已下送矣予曰梁山年事何如鶴玄曰豐稔云矣予曰爾兄姑欲留彼耶鶴玄曰自上處分矣頤祥進伏予曰顏色不如前日緣有患祟而肰耶頤祥曰臣在灣上時浹月沈病尙未蘇完矣予曰本府年事何如頤祥曰去年之極無西土均然今年則初有豐登之望霖雨暴注頗有浸墊之患繼又海溢爲災人命亦多渰傷甚爲慘酷繼此如無他災不至如上年之極無矣予曰海溢時渰沒人命一如狀本開錄則極爲夥然何至若是胥溺而海溢所及處果有得免者乎頤祥曰汎濫出於不虞故擧皆不救而善泅得免者四人矣予曰海溢之災前或有之耶頤祥曰百六十年前海水泛濫人命漂沒殆近百口近來丙寅年間海水又溢人命漂沒又爲八十餘口自後則今始有之予曰六島果何如頤祥曰六島島民合爲一千八百餘口而島則斗豦水中地形夷且低當一霖雨輒皆沈渰若有陰霔之意則預發船隻等待於各島浦口乃可救之不然則便渰矣予曰然則州民何爲而住也頤祥曰地之沃最於一境兼資魚鹽生利甚饒如無渰水之患則可謂樂土故民皆貪利而居矣予曰有甚應役乎頤祥曰亦有諸般名色而己除給矣予曰使行果得趁期入去耶頤祥曰傳聞於道路各有護送公差果得趁期入熱河云矣予曰後市卽李宗城所創云而今則罷撤果有效乎頤祥曰後市卽古所謂延卜也無文蹟之可考故其原始則不可究而槪聞冬至使回還時刷馬數三百匹入去鳳城商賈輩因其順便略有付卜賣買之事故名之曰延卜矣中間故相臣李宗城爲箕伯時盡焚灣府債券而無他代給之物則許令官府限十萬兩雜貨入送於冬至使回還時刷馬之便而取其什一之稅以備官用後漸濫觴所入物貨或至三十萬兩有乖於當初十萬之定額矣大抵延卜後市其實一也近來後市廢而不行宜有益於譯官之包而後市所入乃是正月以後各道商賈輩來湊之貨卽所謂灣貨者也初非關於象譯之包故到今灣民之業紹介商賈而殖利者皆狼狽無所資矣予曰後市罷後官況如何一萬兩殖利則依奮否頤祥曰後市旣廢則所謂殖利萬兩亦屬烏有義州元無田結之官稅故民間無粒米之斂而自官築筒以防民結若逢豐稔則收其稅而充官用若値歉荒則所收隨以減縮所用多歸債貸以今番使行言之諸般盤纏及刷馬價報營後貸用於運餉庫矣予曰潛商果不可禁止耶頤祥曰本府搜禁非不截嚴而小小潛貨猶或難發試以入去時點閱貨簿相準於回還時物種成册則所出之物略多於所入之貨而亦不至夥然矣予曰江界事卿其詳陳之頤祥曰臣曾以江界事上徹而大抵江州膏沃西土之最民亦力農畢竟收穫反下於最瘠最惰之處者蓋有由焉蓋耘耔之始驅丁男於蔘役而只婦幼老癃在耳良田遍爲荒穢如是而事事皆肰蔘丁火田貂鼠等諸般弊端之外更無一毫隱瘼誠能快事其三大弊則昔之番庶殷富者庶乎可復矣今以四千戶之殘民責納十餘年前二萬餘戶所納之蔘則民安得不相率而去也火田之稅又是今日之弊民戶鮮少沃土皆荒則火田之起絕無僅有而只緣比總白地徵稅民間稱冤亦甚愍惻稅蔘則乃是惟正之供也民莫不輸其誠悃而例貿體尾蔘實難專責於一隅殘民若於中山產蔘各邑鎭及北關六鎭限折半分排責應永爲定式則江民之流亡者自當不日還集下詢廟堂處之至於火田之稅勿拘比總之規只令隨起隨捧則民無呼冤之弊而乃若貂鼠則守令徵稅自是禁法而法久懈弛或不無犯科之弊竝令道臣各別申飭似好矣敎曰爲江民蘇瘼之苦心卽廟堂諸臣之所知三條陳弊其所釐正必不泛忽以卿所奏出擧條令廟堂拔例從長草記稟處予命直赴進士鄭芝春等四人進退訖與入格儒生六人以次登筵各詢其姓名居住所工多少令竝退去
정조 14년 · 목
以洪秉纉爲吏曹參判申益彬爲大司諫李鎭宅爲持平崔守忱爲正言李祖承爲禮曹參判金聖準爲庇仁縣監金熙朝爲京畿都事
정조 14년 · 강
命儒生日次殿講及專經文武臣殿講文臣製述以初試出榜後更稟
정조 14년 · 목
政院以來十六日儒生殿講日次啓敎以初試出榜後當爲之更稟前日次未講亦當同日爲之以此分付又以專經文臣武臣殿講及文臣製述以何日爲之啓敎以儒生殿講日爲之
정조 14년 · 강
考下水原新邑儒生應製試券入格武士分等赴試
정조 14년 · 목
遣史官徐有聞奉審顯隆園以上皇來遊爲賦題擬漢群臣賀移新豐爲表題齎往水原府治命居接儒生應製收券以來親考訖敎曰水原新邑儒生試製別遣史官懸題收券槪欲拔例施賞付之今番增廣賦居首幼學李會儉表居首幼學權倚幷直赴會試賦之次幼學尹絖辛德羽趙崙尹持哲表之次幼學任希季趙萬元各給二分賦三下幼學李允成趙秀民賦次上幼學金栻金星運尹珩朴周陽申徽鄭塾尹聲烈韓用鉉尹彥培表次上幼學安樸睦大沂權佑李得養等紙筆墨施賞○水原府使趙心泰以武士試取榜啓敎以今番水原武士試取時居首閑良白光信直赴殿試之次副司果車碩祿閑良崔瑞龍幷直赴會試
정조 14년 · 목
全羅監司尹蓍東以道內應資人開錄馳啓敎以口傳下批○梁大信等三人加設同知李番太加設僉知朴斗男等二百七十六人單付同知金硈等一千二百四十人單付僉知○原春監司尹師國以道內應資人開錄馳啓敎以口傳下批○崔順立等四十六人單付同知金光怳等五十七人單付僉知
정조 14년 · 강
召見京畿監司金思穆于重熙堂
정조 14년 · 목
思穆進伏予問畿內農形何如云耶思穆曰雖不無優劣之可言者大體論之則均之爲無前大豐云矣予曰秋巡何間發行思穆曰念間先巡南道矣予曰水原園幸時道路預爲酌定待秋成卽爲修治然後可無春幸時窘速之弊今此巡行必須看審好矣又曰今番審理蓋出於曠蕩之政苟有一分可東可西之端則率皆傅生至若不可不償命者屬之仍推秩而仍推中亦豈無可宥者乎卿須陳達思穆曰今此審理寔出於大聖人好生之盛德臣等誠不勝欽仰攅頌之至道內長湍府殺獄罪人朴根成不無一分可恕之道而此非道臣及獄官所敢請宥之事故鐵案已成今番大霈亦未免見漏適因下詢敢此仰達矣予曰然乎推此諸道事亦可反隅當使卿等曾經方伯人齊會看詳矣思穆啓言水原漁鹽船稅一竝劃付本府以作支放之需旣有成命而五分一之數八十九兩零錢入於蠲惠蕩減之中設施初頭如是減縮則來後之漸次不足勢所必至敢此仰達矣敎曰令該廳給代此後本府漁鹽船稅如有蕩滌之命須卽給代仍爲定式令該廳知悉亦爲分付本府
정조 14년 · 강
禮曹以入格儒生分等許赴於今番慶科啓
정조 14년 · 목
該曹啓言卽接四館所報則自李安默至趙萬元等依例分等許赴事報來矣生員李安默幼學趙潤喆進士李東明生員金熙成進士金履載生員鄭魯榮幼學金景煥進士尹永儀生員權烒幼學李元八李明淵直赴殿試生員金鎰幼學沈繼之生員呂駿永進士兪豐柱李洪柱生員安檍幼學安光晉金孝民進士嚴耆生員沈厚鎭幼學趙台錫崔健亨崔昌錫李致薰進士柳之羽幼學申純沈鈺進士安光宇鄭奎漢幼學南惠寬進士金碩鉉李光顯幼學趙冕鎭洪秀晩李肇源進士南巖老睦允中生員朴宗福幼學李鈺生員睦黃中幼學閔祖榮進士李憲采生員徐有望幼學洪顯圭進士尹魯東幼學韓羽圭進士孟欽圭李覲吾柳光鎭幼學申夔朝李會儉權倚直赴會試給一分幼學沈鍾一生員洪元燮幼學李春成尹行直蔡中永進士李日煒洪受浩權燁幼學李在璣申綮生員黃仁燾進士趙鎭奎幼學呂善容生員金會淵金佐漢鄭得中給分幼學洪仁榮李義甲給二分幼學李儒英生員洪大協幼學李衡來生員朴鍾淳給一分幼學南喆寬李命咸李鼎來生員金偉進士姜▣金濂給二分幼學趙奎采進士姜彙明幼學韓耆裕進士李載源幼學李義實李櫟兪啓煥金履亨給一分生員尹最遠幼學黃千泓閔在相給二分生員洪祜淵幼學尹定烈給一分幼學申在明趙文逵進士林秉遠幼學洪時濟給二分生員沈鳳錫給一分生員沈玉賢南宮愿幼學韓用成給二分幼學朴濰給一分幼學尹致升權熀給二分進士洪樂安給一分幼學金學淵徐後修生員金吉羽李薰幼學南鼎寬生員李承薰幼學沈鎜生員鄭日泰洪得淵給二分生員李弘達幼學柳鼎養李在咸宋知濂金文根進士尹㴠給分幼學朴宗明進士李後秀幼學金敬淳給二分進士李敬參給一分幼學李文會鄭存大鄭文欽洪樂浚進士安尙默給二分幼學宋冕載生員徐有本幼學尹䄷金魯敬李鼎牧崔致昊生員金處巖給一分幼學李得養金處俊朴大圭鄭時綏李度英金洪道咸增文進士閔致孝給二分幼學鄭夏容生員李是釬幼學徐光輔宋欽書鄭東說生員李延泰幼學尹行可生員李啓遠給一分進士孟賢大柳晦文幼學尹光厚李用九金孝進趙道寬進士李普徹幼學李東參金命庠洪秉正尹行復李雨榮朴昌壽尹錫說鄭思益鄭在文貢生白守謙幼學李晳生員鄭灝幼學吳學沂趙宗學進士吳致權幼學洪熙祖柳彭老金履行進士金致均幼學李允行李基重給二分生員申光軾給一分幼學李惟命進士申龜朝金達淳李壽淵生員趙鎭寧進士洪寅泳生員鄭東羽尹尙烈進士蔡一揆給二分幼學尹絖辛德羽趙崙尹持哲任希季趙萬元請許赴於今番慶科增廣文科初試允之
정조 14년 · 강
平安監司沈頤之以犯禁罪人金衆望德更査馳啓
정조 14년 · 목
狀啓以爲囚推紋緞犯禁罪人金衆望德初以似紋非紋等說漫漶納招乃於判付更査之下做出前招所無之語貿來藍大緞有若不犯禁條者然雖出圖生之計變幼情狀轉益兇狡禁物旣入燒燼本色無可考據初招之似紋非紋後供之藍大緞其眞箇禁物與否質覈無路只憑渠供之粧撰斷其死生之重案實非審獄之義衆望德更加訊推期於取服似合獄體○刑曹啓言禁物入火而旣無憑考之地奸情已露而敢生粧撰之計做出大緞之說變幻似紋之招究厥情狀尤極兇狡請罪人金衆望德更加嚴刑期於取服允之
정조 14년 · 목
平安監司沈頤之以道內應資人開錄馳啓敎以口傳下批○吉衍等二人加設同知吳命弘等五人加設僉知李德麟等二百四十二人單付同知盧炯修等一千三百十一人單付僉知○咸鏡監司李文源以道內應資人開錄馳啓敎以口傳下批○元文京等五十一人單付同知崔己賛等一百十二人單付僉知
정조 14년 · 강
召見左議政蔡濟恭于重熙堂
정조 14년 · 목
濟恭差祭于顯隆園敎曰今日以差祭入來入侍後受畓事遣史官傳諭于左議政濟恭登筵予謂濟恭曰何當還路耶濟恭曰趲程爲難十七日將還矣予曰殺獄罪人銀愛判付使鄕見之果如何耶濟恭曰處分卓越千古區區欽仰不知所達予曰在法雖云當死原其情特付生科蓋以年少女子橫被白地構誣冤憤所激不顧殺越者其烈俠也且能自首官庭甘歸償命尤豈不卓然乎先朝曾有似此之獄故判付中有所云云矣濟恭曰睿藻之發爲典謨固已臣隣之所欽仰銀愛判付尤可見曠絕百王之文章矣
정조 14년 · 강
召見來待諸臣于重熙堂京畿監司金思穆平安前監司鄭民始全羅前監司尹行元慶尙前監司鄭昌順洪檍咸鏡前監司李秉模忠淸前監司金文淳權▣
정조 14년 · 목
敎曰京外重囚審理日前才已判決矣昨筵聞畿伯言始覺長湍囚朴根成入於仍推秩矣似此可東可西之罪多在已蒙宥之中云爾則根成之仍推難免失於照檢他道仍推安知無此等斑駁之弊乎根成獄案取來者詳雖卽傅生他道之仍推諸案更加審閱實合要囚服念之義曾經按道者習知情實必勝於在京獄官之摸索遙度諸臣已承命矣筵退後各於公廨使之看詳各具意見稟啓則當有判決先以此意下諭諸道或有更査之類姑待處分事卽自政院成送有旨予謂諸臣曰已諭於傳敎中而今此召接卿等者或恐卿等不能體朝家好生之意故也卿等須以傅生爲主文案字句之間必先看其一半分疑輕之方期於盡數宥放之地好矣戶曹判書鄭民始等曰臣等敢不仰體聖志而但鐵案已成萬無傅生之類在法當死何以闊狹乎予曰日前申汝個及銀愛獄事係是實因明白已成鐵案者而特爲疏釋大抵殺人者固當償命而若其用意初不深毒且或出於義氣如汝個冤憤如銀愛者付之生科何傷之有乎曾經道伯之人必熟知詳聞故使之看詳者此也須齊會闕內公廨善爲披閱仍命刑曹郞廳尹光垂進前使各道文案分給各道曾經監司人使之看詳仍謂光垂曰明道之言以爲雖一命之士苟存心於愛物必有所濟汝雖郎官職是法吏凡於聽訟斷獄之際務從寬平期有遺蔭好矣○賑廳堂上鄭昌順啓言今番漁鹽稅及結錢分數蠲減之惠寔出曠絕之特恩諸道擧行宜有一揆各邑春稅雖已捧納或竝減於秋稅或有無秋稅之邑則亦以待明春減給爲辭獨湖西道啓只減於秋稅不及於春稅乃以箭盆般隻中春稅已納之民或有移賣之人有難竝減云此則不然雖或有移賣者亦未必盡然則豈可使朝家惠澤有此斑駁乎至於都成册之初不修送有關體例已以修送之意題送元狀啓今已啓下請亦還下送使之依他例更修正上送從之敎以道伯推考又啓言今則秋事垂成豐登已占其在備豫之道宜有儲穀之方三南貿米量宜分排依前例擧行至於京貿則雖有已行之例有難預定請臨時更稟後擧行從之敎曰三南貿米年前事足爲可鑑今若名以貿米營邑各自任其消瀜使詳定元數不及於民間則雖曰爲嗣歲備豫之資嗣歲蒙惠之前反以目下稱冤適爲厲民之政兼助貧婪之習者是豈等閒看過處乎卿之所奏出擧條仍以此批答謄關措辭嚴飭各令道伯必究其穀不徵民錢不出官而從便充貿之方如是嚴飭之後無論營與邑不察吏奸民若受害則先自道伯不但難免重勘而已俾須惕念京貿一款古人常平之政亦不外此而以今穀價操縱之時必有藉此刁蹬之弊果難輕議今姑置之○前咸鏡監司李秉模啓言北道畢賑狀啓時茂山補賑人田百璘之田字誤書以全字咸興補賑人韓汝垕納穀一百石零而遺漏於狀啓中百璘敎旨更令該曹釐正下送汝垕亦宜蒙依他例賞加之典矣從之敎以賞典依他例爲之今日成給
정조 14년 · 강
以李晩秀爲承旨前望也
정조 14년 · 강
召見稟事閣臣鄭民始于重熙堂
정조 14년 · 목
民始以舟橋司堂上啓言舟橋之役今方經紀江邊擧行諉之鎭將監官輩而無使喚之人本司無物力有難設置員役各江有管領屬於工曹例爲擧行於船艙之役今則舟橋旣屬本司而工曹別無擧行之事各江管領請竝移屬本司以爲使役之地從之
정조 14년 · 목
具翼善冠袞龍袍乘輿出永肅門詣摛文院仍爲經宿守禦使鄭昌順曰人臣以禎祥告于君父者或近諂佞而其非己所倡之說則亦無爲嫌之端旣有所聞不勝蹈忭敢此仰達矣向於景慕宮享所聞宰臣閔鍾顯之言以爲去六月初三日甘露降于驪州三日連降其從弟彝顯書報鍾顯云宰臣李敏輔亦言京城亦降其色光且潤其味甘而香果目覩而口嘗云兩宰臣外亦多傳說者以是年是月得此古今罕有之祥瑞豈非欣幸慶忭之事乎臣則以爲宜令史官特書史册矣予曰今年旣逢大慶又有豐登之上瑞甘露之降何必云云耶○昌順啓言南漢之每年沈醬所以備不虞也年久之甕已成塵土味不可嘗雖欲發賣人不願買記簿所載只計甕數逐年添加名存實無此後則新沈之後奮甕之成土者不載記簿以爲去舊蓄新之道而物力猝難措辦以加鹽及炭鹽埋置之錢歲有所入姑以此歲入爲沈醬之價待其醬甕之如數充足然後加鹽及埋炭請依例爲之從之○掌樂提調徐鼎修啓言社稷文廟樂器摘奸每於春秋奉審日本院提調依近例進去而戶禮曹則只郞廳進去此後請亦依戶禮曹例使郞廳擧行從之
정조 14년 · 강
遞承旨李晩秀以洪義榮代之尋遞以尹㬦代之前望也
정조 14년 · 목
以金履翼爲安岳郡守洪檍爲都總管閔台爀柳誼呂善亨李鎭翼具世勣爲副總管
정조 14년 · 강
分遣承旨馳詣宗廟永禧殿儲慶宮毓祥宮延祐宮景慕宮奉審摘奸
정조 14년 · 목
前一日三更三點具翼善冠袞龍袍乘輿出摛文院由端暉門詣眞殿行禮如儀乘輿出端暉門由仁政門入協陽門還內
정조 14년 · 강
以徐鼎修爲吏曹參判前望也
정조 14년 · 목
吏曹啓言增廣文科初試試官當爲備員擬望而參判洪秉纉未肅拜參議曺允大病不進無以備員差出請參判參議令政院牌招擧行敎曰不欲入來則何必强令入來乎參判參議許遞參判前望單子入之待下批牌招察任○因一二所文試官望筒敎以文所試望中衆所共知情病人勿爲出牌改擬以入
정조 14년 · 강
召見增廣文武科試官于熙政堂文科一所試官金尙集閔鍾顯沈煥之丁若鏞二所試官朴宗岳李家煥李晩秀趙得永武科一所試官柳孝源尹衡東李仁達二所試官任嵂鄭㝡成白泓鎭李海範
정조 14년 · 목
文試官以次進伏予曰今番慶科異於他科明日初場紛踏之弊雖間於終場小科已有預開門之例則大小科不必異同依監試例開門一二所試官可謂極擇矣一所試官金尙集曰策虛頭十行外拔去旣頒新令當依此擧行乎予曰新令之初有難闊狹懸題時預爲詳諭毋至違格而若以未草計行則似難區別以原試券計行何日可以出榜尙集曰廿四五間似可出榜矣予曰今番則役書書吏加數入之好矣策題必善出爲可尙集曰臣學識素淺安能奉承聖敎乎子謂二所試官朴宗岳曰卿則聞近來頗讀書云想必善出題矣仍謂一所試官沈煥之曰監試榜之太早出故數千張外竝書以外軸云然否煥之曰雖不能詳許豈有竝書外軸之理乎仍命武試官入侍武試官進伏予曰今番科稍異於常時之科俾無不參向隅之歎而決棍等事雖依例爲之移刑曹則當此宥配之時有難發配俾免此等之患又曰以監試榜之早出士子多稱冤云武所雖異必徐徐出榜
정조 14년 · 강
統制使申應周以壯勇營銃刀造成工匠等施賞馳啓
정조 14년 · 목
狀啓以爲壯勇營銃刀造成時色吏二名工匠三百四名隨其使役之多寡以臣營句管米四十五石零木四同二十八疋零分等施賞敎以京司句管米木會減事回諭
정조 14년 · 목
黃海監司李時秀以道內應資人開錄馳啓敎以口傳下批○金振光加設同知朴宗儉加設僉知韓光好等二百六十九人單付同知梁泗穆等一千四百六十四人單付僉知
정조 14년 · 강
召見畿伯金思穆守禦使鄭昌順廣州府尹洪聖淵于重熙堂
정조 14년 · 목
京畿監司金思穆啓言廣州一用松洞兩面移屬水原後本州軍兵之在兩面者數至四百六十七名其中納米者爲三百十二名編於隊伍者爲一百五十五名而今旣移屬他邑則方當逃老代頉之日合有及時變通之道故敢此仰達矣敎以守禦使廣州府尹使之來待同爲入侍稟處○守禦使鄭昌順廣州府尹洪聖淵來待命入侍敎以廣州兩面軍丁四百六十七名旣許頉給各樣身米二百十四石零入於支放者勢當給代區劃之道畿伯廣尹守使相議草記○昌順以惠廳堂上啓言臣於田政一事嘗所耿耿今因言端敢此仰達矣臣嘗待罪北藩時茂山一邑先試量田未及畢量旋卽遽歸矣其後見北伯論報備局者則稅入倍饒云此可見量田之效而稅入贏縮又不當論田案紊亂莫今時若沃瘠無分陳起五換豪右兼竝小民受困皆由於此臣待罪關西守令適値歉歲請得災結及其請災民無願受故怪而問之則西路田結雖一等沃畓皆以下下六等作夫漏結居多秋熟無稅民情不以災結之有無爲關云以朝家一視之道言之厚稅於南民薄斂於西民者亦豈聖訓不患寡而患不均之義哉朝家改量之命亦已屢歲迄無擧行一兩邑外徒事因循目今諸道道臣多是遴選之人若定以三四歲爲限擇其守令中可以幹事者一年或十餘邑二十邑使之改量則其措劃設施自有能否隣邑就其能者必來取法轉相倣效不能者亦皆有企及之道似聞守令中亦或知改量之不可不爲而以其紙筆墨所入頗浩徵於民結則恐其取怨出自已用則猝難取辦以此而中止者有之云此又不然量田乃是爲民之大政各其田結磿鍊徵捧亦是法典所載豈可惜此小費仍成廢閣哉方今爲道臣者孰不知此而朝家初不限年董飭故擧懷觀望退托畿伯今方入侍雖承筵敎其心每以爲吾雖不爲目下旣無罪責後來必有可爲者今日明日自至遷就如此豐登之歲不始改量之政則田政一事更無可爲之日宜令廟堂限以年條定以幾邑講定節目另加關飭實合事宜敎曰經界之政有國重事卽爲民之第一急務也要道也前下飭諭非不諄複而誠如卿言互相因循今日明日前年今年惟以挨過看作前例守令之不事事姑無論爲按道之列者視民事如是歇後豈不慨然之甚乎欲待龔黃而改量則何異俟河之淸乎河淸有期龔黃難得今若先從最可爲處始手則他邑諸倅亦當能者屈而從之不及者跂而及之其中不可堪者又從而藉此染指肥己者道伯在焉豈無小則糾飭大則論勘之擧乎然則爲之何難是誠不爲非不能也量田一事卽予所常爲小民耿耿不置者際聞卿言亦有面諭於畿伯者以卿所奏出擧條令廟堂嚴飭京畿及嶺湖南最可着手處旋卽着手形止狀聞久於其任然後視若己事可責成效改量邑報來後該道道臣畢役前雖準瓜切勿遽易守令則尤異於道伯執總應稅無民怨民弊然後始令道伯狀請遷轉雖以向來居昌倅言之臺彈送起一倂勿問竟責其成效苟或無不法而有流謗者朝廷亦豈無照燭之道乎竝以此意預爲知悉三道外諸道豈可以不爲擧論仍而置之前此朝令不啻申勤當爲處卽當爲之亦何可連煩朝令乎此意亦令知悉
정조 14년 · 강
以鄭大容爲承旨前望也
정조 14년 · 강
命繕工監役宋煥章奉事成肯柱改差草記勿施
정조 14년 · 목
吏曹啓言繕工監役宋煥章奉事成肯柱俱以身病呈狀請竝改差敎曰兩先正子孫呈狀之巧湊於一時竝令遽職殊非收錄之意一仍一換則自可都無事此草記勿施
정조 14년 · 강
命忠淸左道京試官徐榮輔勿待罪還送狀啓
정조 14년 · 목
該試官狀啓以爲臣以靑山縣都會慶科增廣監試出榜翌日轉向東堂試邑矣靑山縣幼學都爾虁爲名人持初場入格報恩縣幼學韓德新試券號訴於路上德新試券卽渠之試券而封彌換錯見漏榜目極爲冤屈云故臣甚驚駭馳到淸州牧盡取封彌都數就其中發字軸次第憑考則一發封彌與元試券刀割界限長短厚薄沕合無差坼見封彌則都爾虁姓名居住的實無疑其時執錐貫索之淸安吏車尙午幼學韓德新都爾虁等竝爲捉來發問則車尙午供招以爲渠以禮吏當其坼榜之時封彌與試券執錐貫繩次第作軸而應接紛紜之際只見試券與封彌下段塡字之相符便卽宂繩而已界限之不合紙長之參差未及詳察云韓德新供招以爲渠則以賦製納而此券則詩券也只見榜目而已所謂試券今始初見則封彌之換錯未知有何委折云都爾虁供招以爲試券渠適於路上得見則果是渠之所呈文旣入格名是別人不勝冤憤意其用奸換封至請覈得矣今見封彌軸中一發之封彌是渠之封彌而始知試券下段塡字之誤書以致貫綴之錯謬而旣知其無情隅爾之事則別無更達云矣各人等招辭旣無可疑之端放送此必是塡字之際試券下段一發之一字上誤加一劃而其不能審塡致有此大段錯誤者莫非臣罪臣則惶恐待罪韓德新則封彌換錯旣爲的實元榜中自在應拔都爾虁則文旣入格無罪見漏誠爲可矜旣係事過自在勿論敎曰發字詩券誤貫於發字賦封彌榜目中姓名互換不是異事科場事體雖嚴此則無關於干情爾則勿待罪狀啓還下送以都爾虁釐正後榜目更爲修正上送事回諭
정조 14년 · 강
召見藥院提調李▣于重熙堂
정조 14년 · 강
審理京外重囚二百二名
정조 14년 · 강
召見安胎使吳載純于重熙堂仍命安胎使以下施賞有差
정조 14년 · 목
載純進伏予曰何以往來耶載純曰歡忭之極不知行役之爲難善爲往返矣予曰胎峯果如何耶載純曰峯巒佳麗山拱水抱雖以凡眼見之亦知其大吉矣予曰卿必勞憊早退○敎曰安胎使吳載純監役兼都差使員報恩縣監金載翼幷加資陪胎官趙憲澤相當職除授本道伯鄭存中虎皮一令賜給鄕看役將校令道伯拔例陞差京鄕吏隸工匠等令該曹該道從厚施賞草記狀聞事分付○吏曹以報恩縣監金載翼未及資窮又未經準職啓敎以加資○戶曹啓言問于該監則自京隨往者只是香陪兼陪胎書員一人奏時書員一人云各木二疋米三斗參考前例從厚題給
정조 14년 · 강
特減水原新付廣州兩面軍丁身米以守禦廳添餉條給代
정조 14년 · 목
敎曰水原新劃付廣州兩面所在軍額四百六十七名所收身米二百餘石幷蕩滌在兩面民比未移屬前可謂快得脫濕此意令本府使知悉曉諭民人皆得以安堵樂生雖以本府言之得此許多聞丁此後使用之際深念新付之異於原居者各別顧見撫摩雖不得不克丁切勿如前夥多俾有特諭之實效事下諭于本道伯及本府使○守禦廳啓言廣州兩面劃付水原後兩面軍丁四百六十七名旣許頉給則各樣身米二百十四石零之入於支放者勢當給代而區劃之道與畿伯廣尹相議草記事旣承筵敎矣京畿監司金思穆廣州府尹洪聖淵皆以爲還稅添餉條三百石中或推移以給不然則元軍餉中限二千餘石加分以其耗二百餘石推移克代則或可無弊云而臣昌順以爲添餉與加分雖或可以充代若値停退之時則添餉便是無麪之不托流害必將至於割出元餉以爲克補之計恐非善策兩西小米各一千餘石劃付本廳令本道逐年還分取耗二百餘石作錢上來移貿大米以爲給代則似或無弊而若以海西穀簿元來不敷又此加劃有所難便則就關西小米加分耗條中三百石年年劃給在公旣無所損給代亦可克數就此諸條請令廟堂稟旨分付敎曰原餉加分則貽廣民還多之弊兩西穀物加劃則添數發賣亦有弊焉莫如本廳間年添餉條中稱此數除出給代近來添餉有名無實雖添餉易歸於未捧以此以彼以添餉條給代爲兩便依此擧行
정조 14년 · 목
因政院同罪未敍提稟有是命
정조 14년 · 강
飭兩所試官緩考試券
정조 14년 · 목
敎曰監試初試出榜之太近日前試官入侍也以文科初試之緩緩出榜有所下敎而傳謄書手今番則亦令拔例多數定送書手亦人耳欲令容旋蓋今科事事便好之意也然則考券必須緩緩書手旣多又不若已前之紛拏令廟堂嚴飭兩所主掌官處仍令試官知悉依此擧行而若此則設場多日應辦侵漁之弊在所當禁亦令廟堂申飭
정조 14년 · 강
有政吏曹判書洪良浩參判徐鼎修進
정조 14년 · 목
以李勉兢爲吏曹參議李度默爲禮曹參判洪檢爲右尹
정조 14년 · 강
汰宣傳官梁埉等
정조 14년 · 목
兵曹啓言卽接宣傳官廳牒報則凡於公故各差備行首宣傳官劃出擧行自來古規而今初八日春塘臺侍衛時差備記如例劃出矣宣傳官梁埉不用元差備件別成他件以行首之自劃樣爲言行首劃出如有未盡往復變通何所不可而無難擅改事體乖當梁埉卽速啓罷以存廳規云該廳報辭如是深峻請宣傳官梁埉汰去敎曰無論事實之果然與否本廳古風莫過於尊先進右位猶然況廳首乎梁埉所爲極爲駭悖依施雖以所謂廳首言之旣有是事則初八日之事始於十二日枚報抑何意思乎近來宣傳官不擇莫甚傳命則期期如啞漢擧行則昧昧如癡人不識形名不及於營校不卞傳告返遜於習讀試射前日特命申飭劃出而今因草記招問宣傳官則所謂劃出者非沒覺無知者則皆是新入之人也所謂行首渠亦知嚴畏之心則申飭之下當初擧行有若拔例陞擢者然設令飭敎前劃出宜卽登時釐正乃反不自知罪無難報本曹以致登徹以尊廳風之意梁埉雖已處分如許無形之廳首拘於廳首之名不爲擧論有關紀綱廳首李喆運卿其決棍懲礪登徹何等重大則幺麼屑越之事致煩酬應副行首及其餘堂上宣傳官竝汰去若非圖囑豈有劃出乎申純洪棆具命德李性林趙恩錫一竝令該廳報本曹處置此後更以不緊之事無難報曺不惟勿施行首副行首決棍汰去以懲猥越之習
정조 14년 · 강
推檢校直閣鄭大容
정조 14년 · 목
承旨柳文養啓言今日內閣入直卽檢校直閣鄭大容而以鄭東浚誤爲書送莫重省記致有換塡入啓之擧省記則更爲書入而入直閣臣不能察飭請推考下吏令攸司科治從之
정조 14년 · 강
以李祖承爲承旨前望也
정조 14년 · 강
命月串僉使柳進等加資
정조 14년 · 목
江華留守申大升狀啓以爲卽接月串鎭僉使柳進牒報內六月初七日牙山倉漕船一隻裝載稅米太九百二十餘石來泊於玉浦前洋矣當日夕獰風猝起波濤接天船隻曳碇橫奔於本鎭赤北前洋幾至覆敗僉使一邊聚洞民一邊率土卒乘船奔救而鎭下浦民等分騎四船左右救護沙格十七名及穀物幸得全保云龍津鎭萬戶邊翰城牒報內七月二十日夜興陽縣稅穀八百二十餘石所載船一隻乘潮上來風浪忽起誤掛草上將至傾覆故多發船隻躬率鎭卒里民先救十五名船格卸下數百石穀物後船隻曳出浦邊云本府小檢島居船人崔德孫等聯名呈狀內民魚捉得次持網船同往注文島乬濁漁場七月十六日夜風雨大作船隻覆沒格卒四十六人爭乘帆席橋板等物到甫音島前洋本島居金聖遠急乘小船飛棹而來左右奔救盡數拯活請狀聞褒賞云注文鎭僉使洪慶運牒呈內七月十六日夜風雨大作十七日交河船人姜者斤奉等九名及本府船人二名敗船各騎帆席等物將至渰沒本府赤北里居船主宋載東亦是救船圖命之人捨命前進一倂拯活論其義氣誠極嘉尙云柳進則莫重國穀許多人命全保於危急之中邊翰城則十五名人命近千石國穀救拯之狀俱極嘉尙軍官金聖遠則全活之數至於四十六名之多當有褒賞之典軍官宋載東則萬死之中見十餘人命蟻附帆席捨命拯活其在激勸宜有別般嘉獎之道而第其活人之數不滿十五揆以格例不敢遽然請褒方自臣營各別論賞計料敎曰柳進等之拯活人命其勞可尙何待回啓依法典施以加資之典其中軍官宋載東之見十餘人命蟻付帆席渠能捨命趕入全數活出豈可以數名之未準法式置之勿論乎一體加資以示獎勵之意沿邊似此出義氣活人命必不止於沁都則前下飭諭何等諄複而伊後無一人報來甚至昨年灣府將校拯活事最晩聞之有所施賞卽此可以反隅於他道拯活加資無異捉虎虛實雖多相蒙近來則全然無論有飭諭亦不報聞眞所謂過恭非禮也因噎廢食也更令申飭諸道水使兼水使等處
정조 14년 · 강
命前權管李震赫嚴棍分揀
정조 14년 · 목
平安兵使李得濟狀啓以爲今七月十九日本營褒貶開拆草記批旨內乫軒洞權管李震赫等嚴棍事命下矣震赫今旣有頉遞職則施棍責效似無可論嚴棍一款何以爲之乎敎曰因私故遞去之人分揀事回諭
정조 14년 · 강
飭停諸道行操處巡點
정조 14년 · 목
忠淸監司鄭存中狀啓以爲忠淸兵營陸操及水營水操但當如期設行而疊行巡點初無補益之效徒貽民邑之弊各營將巡點特爲停止事令廟堂稟旨施行敎曰依狀請施行他道行操處巡點停止亦依湖西例爲之事令廟堂分付此後諸道行操之時巡點不必疊行此意亦令廟堂知悉
정조 14년 · 강
命宣傳官李商一等降定槍劍哨官及各道參軍
정조 14년 · 목
兵曹啓言宣傳官申純洪棆具命德李性林趙恩錫報兵曹處之事旣有下敎方在待勘之中則今日監軍省記申純等肆然書入致勤飭敎事之駭然莫此爲甚請座目行首宣傳官李商一朔掌務宣傳官柳漢源竝汰去令該府拿問嚴勘敎曰與前草記中申純等汰去事亦近無味一竝降定各道參軍逐日巡山來頭摘奸萬一執頉當各別處分以此嚴飭參軍係是參下窠其中李商一申純卽參上降定挾輦槍劍哨官而許多加設才已區處又豈可多出初仕窠乎宣傳官見窠今番則姑以參上一竝口傳差出仍命兵曹入直堂上李師濂遞差
정조 14년 · 강
命海西封進甘冬等醢以三次定式
정조 14년 · 목
黃海監司李時秀狀啓以爲紫蝦細蝦蝦卵甘冬四色醢封進次數斗數取考臣營謄錄則三月令九月令兩次封進紫蝦醢乃是元進上而三月令七斗七升海州延安兩邑分當九月令六斗一升延安專當甘冬細蝦蝦卵醢每因內醫院關封進而缸數斗數一依關辭元無恒定之數以近例言之或爲六次或爲七次甘冬醢海州延安兩邑分當細蝦醢黃州載寧鳳山等三邑分當蝦卵醢海州延安白川黃州鳳山載寧安岳長連等八邑分當兵營所進只是細蝦醢一種初則黃州一邑專當矣丙午以後使黃州載寧鳳山等三邑分當次數缸數亦如臣營封進之例惟此四色醢乃是土宜之物御供之需則設有些少弊端何敢爲煩陳之計而聖念深軫於民弊詢瘼勤墾其在對楊之道不敢慢忽毋論臣細如有爲弊之端詳細報來之意關飭列邑矣列邑之報皆以爲元無大叚爲弊而至於細蝦醢臣營及兵營同時封進而黃州鳳山載寧等三邑均分斗數幷納兩處故不無弊端此後則使黃州一邑專當兵營封進鳳山載寧兩邑則專當臣營封進則元數無加舊弊可祛依此知委擧行計料蝦卵醢本道所產比關西則醢品差遜每當封進之際或有遠貿之時而旣非逐年例封姑無大叚爲弊之端矣敎曰竝依狀請施行次數則甘冬醢細蝦醢以三次永爲定式蝦卵則此後勿爲封進事分付
정조 14년 · 강
命前右相金鍾秀家優送食物
정조 14년 · 목
敎曰前右相聞己搬往鄕廬在京時刀圭所費菽水難繼云而下鄕之後調度必多苟艱令該邑優送食物仍令地方官存問
정조 14년 · 강
罷該房承旨李益運職遞諸承旨以趙尙鎭金履正尹行任安廷玹洪明浩申耆代之前望也
정조 14년 · 목
敎曰審理有旨袛受狀啓還下送不爲微稟徑先下送該房承旨罷職在院承旨遞差雖以知申言之昨日雖不仕進今日不卽警咳亦爲遞差
정조 14년 · 강
命行首宣傳官李喆運決棍十度刊去仕籍
정조 14년 · 목
兵曹啓言卽接宣傳官廳牒報則每當公故廳首劃出各差備使之擧行而至於承傳傳命重任而今月初八日內禁衛試射加承傳未愼擇出至承嚴敎矣伊日劃出承傳諸人或新入或昧事者而不思辭遜遽然冒當宣傳官申純洪棆具命德趙恩錫李性林等卽速草記汰去云宣傳官承傳擧行何等重任則當初劃出已涉不擇而渠輩冒當亦甚可駭宣傳官申純等五人請幷汰去敎曰行首宣傳官今日所爲萬萬痛惡雖百倍勝於渠之武將有罪則決棍自是常例申純等令該廳報兵曺事命下之後渠敢稱以惶悚偃處闕外過午終不一會如許癡濫放恣之習前所未聞待飭敎始乃爲之如渠無嚴自有武弁以來初聞若此則行首宣傳官不得決棍乎特敎處分之下雖文宰不敢引義渠焉敢爲此乎今則廳會旣令自渠手爲之始可以處分矣不能促飭卿亦難免其責從重推考卿則有戚誼如是顧藉乎卽令訓將李喆運決棍十度仍令刊去仕籍以懲無嚴之習
정조 14년 · 강
汰禁衛營從事官李東善令該府拿處
정조 14년 · 목
敎曰因該營事從事官發牌已久而訓局從事官則雖奉命在外而禁營則文郞雖在外自有武郞而終不待令極爲駭然當該從事官竝本職汰去仍令該府拿問處之
정조 14년 · 강
命兵曹參議尹東晩解由勿拘
정조 14년 · 목
東晩以解由未出陳疏乞遞敎曰勿拘原疏還給牌招察任
정조 14년 · 강
副司直金頤柱疏陳病狀乞遞譯院醫監提擧許之
정조 14년 · 목
疏略曰臣之所帶譯院醫監兩提擧之任皆有科試之責而非比宂散之地今當慶科溳吉試取定日備員設行曾有稟定則雖使臣可以强赴兩處開場同在一日固無分進之勢況臣病狀近又添劇旣無自力之望合有變通之道伏乞俯賜諒察及時幷改敎以事勢然矣許遞與都提擧今日政差出
정조 14년 · 강
命軍器正以訓鍊正已通人通融擬入著爲式
정조 14년 · 목
因軍器正望筒敎曰都事沈能寬以東班職入於副正望卽罕見之例向者已有申飭今則雖異於副正望非此人豈無可合之人此望筒勿施更爲擬入此後軍器正西班實職或東班內外職履歷己準人通擬此亦名器豈可番番新通乎依各司正例訓鍊正己通人通融擬入事定式
정조 14년 · 강
遞司譯提調金憙趙鼎鎭
정조 14년 · 목
敎曰考試與本職相妨司譯提調中兼帶禮刑曹堂上者提調許遞
정조 14년 · 목
義禁府啓言庇仁前縣監李儒喆原情以爲本縣客舍頹廢已久故不揆力綿妄擬重建如干俸廩一幷鳩入而尙未完役勢不獲已採取鄕員諸議差出倉監一人受其願納錢二百兩添補於修裝之費至於賣校初無是事役民事則客舍改建時材瓦貿取於境內而使各村應頉外民人每於邑內場市便及受糶納糴之路隨力運來近則專輸遠則遞運次次分排故以一村言之則或至多日而其實不過一次斫松事則城西數馬場許有自前所植松木公廨之役例爲取用元無報營之例故六十餘株果爲取用軍校收錢事則本縣兵防船二隻適當改造之限自前改槊之時收合於軍校輒爲五百兩而今當新造所入尤多故一從衆議收取七百兩出付造船隊將處矣依營關還徵五百兩出給於軍校等處至於牛贖事初因營關隨現隨徵欲補造船之役矣又依營關盡數還給於各人處皆是因公不得已之擧非出一分錢染指之計云專事粧撰泛稱遲晩請刑推得情敎曰未知事實之如何本情之有無道啓論列何等狼藉渠供指陳亦近自首而如渠殘弁何足責之以懲一乎本道五十餘州肥已者決不止於一庇仁則道伯之枉費力於此囚足云不善思矣然因公濟私云爾則公法渠豈逭乎特以宥配之會姑不勘配爲先從重勘律如有功議減等放送以草記擧行又啓言瑞山前郡守許晪原情以爲戊申春待罪本郡適當龜船第三改槊之限親審形止屢次檢飭期得堅緻而今於赴操之路至有致傷之擧修改時不謹監董之罪在所難免云時郡守李觀成原情以爲本郡龜船屢經改槊限滿只隔五朔故船體雖未十分完固改造旣有定限操期居然臨迫故今月初一日騎船駕海翌日到結城地猝遇獰風觸巖掛嶼以至致傷之境莫非不善檢飭之罪云矣請竝議處敎曰竝考律草記勘放功議區別減等又啓言庇仁前縣監李儒喆瑞山前郡守許晪各杖一百收贖告身盡行追奪而幷功減一等瑞山時郡守李觀成杖八十收贖奪告身三等而功減一等放送允之敎以時倅別無可罪之端以常時不能檢飭拿處足矣以公律勘放使之當日還官
정조 14년 · 목
咸鏡監司李文源以道內應資人後錄馳啓敎以口傳下批○金業伊等七十二人單付同知崔廷弼等一百八十八人單付僉知
정조 14년 · 강
召見輪對官于永肅門內
정조 14년 · 강
命以來月初更稟陵展謁
정조 14년 · 목
去六月十八日昌慶宮入直武臣將官武藝別監昌德宮入直扈衛軍官禁軍永肅門入直局出身有試射之命至是因宣傳官別軍職秋等試射命竝試取○柳葉箭入格守門將辛有璨貫一中邊一中兒馬帖一隻部將李長鉉訓鍊都監哨官劉大鉉貫一中各上弦弓一張部將金宗珣邊一中不粧弓一張扈衛軍官孫世達禁軍全昌顯貫一中邊一中武藝別監金壽㴠等二人邊三中竝直赴會試其餘馬帖弓子箭竹施賞有差小布入格訓鍊都監哨官劉大鉉四中加資五衛將曺信忠翊將趙榮豊武兼方允哲崔一元部將李潤基三中各兒馬帖一隻忠壯將尹聖佐部將李長炫鄭治臣二中各上弦弓一張別軍職金爔吳毅常禁衛營哨官李弼邦忠翊衛趙長燮一中各箭竹一百箇武藝別監金泰鼎等三人五中崔碩輝等十人四中直赴殿試其餘及技藝人格金致玉等一百四十一名箭竹木布施賞有差武藝廳秋等試射柳葉箭入格兼司僕金廈鼎貫一中邊三中直赴殿試金成柔貫一中邊二中直赴會試其餘及片箭入格金道成等二人鞭蒭入格金興奎等七人馬帖施賞有差敎曰秋等宣傳官試射居首尹恒儉柳葉箭十巡十中未滿二十矢勿許直赴雖有近來定式而慶科大比當前特爲直赴殿試又敎曰秋等別軍職試射居首朴思弼依例直赴殿試
정조 14년 · 강
命宣傳官李爔改差
정조 14년 · 목
敎曰以大院君奉祀孫之故旣命別薦今亦使之除職成就間宣傳官李爔姑爲改差其代令該曹口傳差出
정조 14년 · 강
命宣傳官南志或趙岡拿處尋竝分揀
정조 14년 · 목
以試射時箭不刻名也
정조 14년 · 강
命琉球漂人依道狀發還
정조 14년 · 목
全羅監司尹蓍東狀啓以爲濟州漂船姑令停舶三島漂人卽令入送使之待風齊發事請令廟堂稟旨敎以依狀請施行事回諭
정조 14년 · 강
行增廣監試初試一所試官沈煥之鄭萬始金翰東二所試官鄭大容朴宗來李錫夏
정조 14년 · 강
孟山縣監徐配修陳疏賜批
정조 14년 · 목
疏略曰陳還之弊何邑不然而未有若本縣之甚也縣處荒僻隣於北邊厥土瘠薄挽近以來災荒逾酷逐歲未捧今年所分合而計之洽爲四萬餘石臣試取陳還文簿逐名査問則總是虛錄今若以許多奮糴徵之些少之民勢必難支何幸國有大慶最久陳還特命蕩減臣恭承德意聚會宣揚山縣父老擧皆扶杖來聽歡聲如雷第今番蠲減之外尙有六歲陳還數不下二萬三千餘石難保之勢一如前日人皆荷擔憂急燃眉軍額苟艱亦是通患而至若一半虛簿惟本縣然矣本縣人民舊額蕃殖退計二十年前尙有三四千戶到今耗縮數不過二千餘戶其中除出鄕人武士與凡應頉之類應役者只六百餘戶而亦太半是今年賑民朝聚暮散者也兩營軍官軍兵凡一千六十餘人本縣屬軍器軍需討捕軍官等名色不可減削者又是四百餘人考諸軍案厥數雖存究其實狀虛伍反多徵隣徵洞强顏行之逃故之未充代者多至十年廿年之久或洞里結稧以當其役猶且前役未了新稅疊至或一人之身替當三四人之役遑遑擾擾若不保朝夕今此二弊如或仍循不出數十年人烟空矣爲今之計只在乎蠲舊糴減軍額而已臣常思之糶糴之利利不獨在民而在於國家今若失之於財固當得之於民苟有斯民何患無射仰惟日月之明固不待臣言之竭論蠲額一事亦有說焉兩營屬軍官役錢之末梢歸屬臣不能知雖謂之將士支放之需而支放之將士想有定數收布之軍官太多其額量宜稍減固無不可若於本縣額內除出若干名移送道內諸邑裒此益彼略略分排猶可收效伏願聖明俯賜聰聽還穀則曾前未捧之數盡賜蠲減軍額則特命道臣限二千餘名或減削其數或移送他邑焉雖然移送之額每緣列邑之不受道臣關飭終亦無效先事之慮亦不能無也邑戶之爲二千臣已陳之然邇來籍案數乃三千餘戶蓋戶口不增守令之耻依前全盛之數掩此流亡之數分割子孫稱以各居假作名姓謂之實戶其來已久糴政緣此而或紊烟役緣此而或繁種種弊瘼不可殫記此亦可以釐革者玆又陳之批以出自經幄陳此民隱可謂不負特補之本意其誠可嘉其言可從糴弊軍額何邑不如此而見牛未見羊聖人猶謂之仁心至曰是心足以王況孟之爲縣蕞爾如斗斗邑也故民隱尤滋甚譬如齊楚之於滕薜邑守無勢邑民無告年來積苦之瘼亦或入徹於九重其爲難支蓋可想得際此爾言又然矣本縣舊還特竝蠲除軍額先就營閫軍官名色限二百頉給爾將此意慰撫民衆俾穀日益賤戶日益增期有刮目之效
정조 14년 · 강
給京乖頹壓民戶恤典
정조 14년 · 목
漢城府以西部三戶南部一戶北部二戶全家頹壓啓敎以恤典郞爲題給
정조 14년 · 목
予謂左議政蔡濟恭曰今番奉審園所時新種樹木果何如濟恭曰樹木以種密之故間多枯損至於檜木尤多枯損此後務精而不必務多矣造泡寺役今幾垂畢基址果好觀瞻亦壯聞曺允植之言樓前廣闊建三門及左右行廊然後可以障蔽前面或於動駕之時且爲人馬容接之所而不能自斷云矣予曰依此爲之之意回報可也濟恭曰新邑內人家今已櫛比五里程之間幾乎接屋假家墻垣未免草創年久之後自當漸成貌樣而燔瓦甚艱材木亦貴所居多是窮儒此等事實難辦得若使中路富人等移居則尤好矣予曰此輩不有利益則豈爲願居耶築室儒生或在京中應製令下之後臨時下去此非奠居之本意矣濟恭曰新接之初姑無田土實難糊口勢不得不往來而若至數年後則亦當奠居矣予曰守禦使量田擧條批答卿其見之乎濟恭曰臣果見之臣待罪西藩時民人遮秋巡之路以年歲荐歉無以資生擁路號訴故臣以狀聞給災之意答之而聽若不聞故臣始甚疑怪追聞之蓋本道土瘠田以六等爲定納稅甚輕無甚緊關於得災故也且西關乃是邊土當初輕稅是古人深遠之慮不然則豈有一道之田竝爲六等之理也今若改量則不無邑民騷擾之慮此爲難處之一端且量田專係於守令守令如不得人吏胥之百端奸僞何以察飭乎此臣所以持難者也守禦使鄭昌順曰大臣之意誠過慮矣雖使堯舜在上稷契在下難保其無一二作奸之類自上嚴加飭勵則豈敢容其奸乎大抵近來之人自有一副規模守令無大善治無大不治凡於事爲足以了之臣則以爲量田之法比古尤易矣戶曹判書鄭民始曰大臣所奏慮在騷擾而此有不然者今此量田之法專爲正經界也西北田土等數已定旣無添加則豈有擾民之端也予曰姑以試可之意先試兩南而京畿則先從交河爲之之意已諭於畿伯擧條批答亦無全一道改量之言當從最可爲處爲始而雖西北若有自願之邑亦許之無妨矣大抵近來皆稱庚子量案何也民始曰壬辰以後初爲之故稱之者以是也予曰前後量案可抄出乎民始曰八道量案皆在戶曹可以抄出矣予曰宮房折受豈不可悶乎我國土不加闢各宮所受漸廣戶曹元稅之減勢固然也特賜與者不在定數數漸加矣此法固宜通變必得其代給然後可爲之矣至於導掌之私相賣買者一朝失之亦可矜悶矣濟恭曰我國自太祖朝至今四百年之間次次割給者不知爲幾許結此後王子王孫繼繼承承又至億萬年則折受漸多元稅轉縮此固可悶處矣濟恭又曰平安兵營査報今始上來而本營留庫錢前兵使李東曄皆散之無餘必裨將輩所爲此殆東曄死期將迫之致然不可以身故而無論其時工房裨將捉下兵營刑推懲礪斷不可已也予曰此則自廟堂爲之昌順曰水原新付兩面軍布給代年年以守禦廳添餉條給之則本廳實難擔當與總戎廳間年給代似好矣濟恭曰總廳則只管北漢使之爲守廳間年給代則總使似爲難矣予曰其數幾何昌順曰二百十餘石矣予曰雖以元餉穀耗條除給亦無不可矣昌順曰數旣不多以關西耗區劃似好矣予曰近日次對御將一不進參果有實病而然耶濟恭曰武將懸病於次對事甚未安臣豈不知請罪而若因而蒙遞可謂適中其願且其實病亦難强云矣予曰然則姑爲許遞無妨矣○濟恭啓言梁山郡守南鶴聞上疏批旨有幷令廟堂回啓之命矣取見其疏本則其一本郡軍保中旣骨與久逃者合爲三百三十五名目下矯捄之策有三曰査定也戶錢也移送也所論三條中戶錢七十州所不行之事不可引西關一二邑例遽然創行移送雖有前例減此增彼非所可論惟有査正一事最是可行梁山雖曰小邑許多投托巧作名色之類一一査括則三百餘數何患不充補乎旣以査正二字顯言上徹之疏終若無所猷爲而歸則是行不顧言也各別申飭俾有實效宜矣其一本郡所在船八十餘隻皆是均廳案付收稅者而近因松禁截嚴年久腐傷無路改備境內封山中風落自枯松自水營遣裨烙印使不得遷動者特寬禁令使有用之材無至終棄也近來禁令解弛松山大抵童濯此實可悶廟堂之申飭沿邑使自枯與風落者自杇山中無敢犯手者蓋亦不得已也令出數年旋又闊狹事極重難而有用之終作無用旣甚可惜且私船如不得此則一番腐杇之後實無更造之望畢竟均稅之白徵勢所難免特爲許施恐無不可矣其一目今米價日踊登場後則不無太賤之慮內而錢布衙門外而營邑皆令辦備財貨貿置各穀誠爲得宜而本邑財力莫能措手明春還穀法留外加留數千餘石以待嗣歲事也爲嗣歲儲蓄之論誠甚得宜以數千石左右量宜加留依疏辭許施恐無不可矣其一本郡水害自古有之堰築崩頹比歲失稔乞令道臣區劃四隣邑民丁趁開春一齊赴役使一邑之民得免爲魚事也沿邑水患不可不念使道臣量其容入趁明春調發隣近邑六七十里內民丁以爲修築敗堰恐宜矣從之又啓言南鶴聞疏中一條卽貢蔘京作貢之請也貢蔘之弊逐歲增加京局作貢或可以捄弊之議搢紳間亦多有之而但念羅蔘卽任土之貢今乃不以本蔘只令斂錢輸送京局貿取以納則任土之義從此掃如此固有傷大體且京局之於藥院或囑或賂易以了當御藥所須難保其十分美好此亦不可不念矣命曾經提調人各陳所見左參贊金華鎭曰嶺南貢蔘雖或有京作貢之議元定厚價已有措劃故別無大叚爲弊之端而京作貢之後亦不知更出何弊恐不可輕議矣昌順曰嶺南貢蔘價雖出於嶺南蔘則貿於京局無作貢之名而有作貢之實至於移作京貢事係變通不敢指一仰達矣民始曰嶺蔘雖曰土貢而中間已以折半作京貢今雖盡作京貢似不有傷於事體而前頭利害未及細量不敢質言矣濟恭曰事係更張議亦參差姑待爛商歸一然後更稟好矣從之又啓言前義州府尹李頤祥所啓以爲江界火田之稅只緣比總白地徵稅民間稱冤亦甚愍惻勿拘比總之規只令隨起隨捧則民無呼冤之弊而乃若貂鼠則守令徵稅自是禁法而或不無犯科之弊幷令道臣各別申飭爲辭矣雖原田一遇凶歉則從以給災無使白徵則況火田之此墾彼陳逐歲無常比總之規未知緣何而出而窮民之呼冤槪可想矣此後則勿拘比總隨起隨稅之意各別申飭至於貂鼠之稅有關貪墨令道臣另加禁飭恐不可已矣從之又啓言李頤祥所啓以爲江界蔘政作一苦瘼民皆流亡例貿體尾蔘若於中山產蔘各邑鎭及北關六鎭限折半分排責應永爲定式則江民之流亡者自當還集云矣第念六鎭初不產蔘只三甲茂山以產爲名而此與廢四郡有異或得或否不可爲常至若中山邑鎭近來殆近絕種云江民雖可愍惻以其疾苦傳染於他道他郡則分與者雖或息肩被分者不亦疾首乎臣意則此事至爲重難矣命曾經箕伯人各陳所見華鎭民始俱以爲江界蔘弊非不稔知而今爲一邑之苦反貽兩道之弊決不可行矣濟恭曰僉議幷皆持難請姑置之從之又啓言黃海監司李時秀狀啓以爲道內奴婢宣頭案所錄百餘歲八九十歲之類不過爲考現在奴婢之根泒未嘗有過限不頉徵貢稱冤者至於宣頭案修正時口錢名色除老除及年未滿者外皆出五錢以爲案册修正之資而奴婢數多之邑雖或有餘數少之邑反或不足今若一例減捧則不足之邑當益不足如欲或減或不減則一道之內所捧之多寡不同必有稱冤之端云矣以道臣狀辭觀之海西一路旣無奴婢等別般弊瘼使之仍舊貫行之恐宜矣從之又啓言軍餉居末拿問居二決杖居三推考還上居末決杖居二推考居三勿論已有原事目還上未準捧居末拿問而若邊地守令則依前決杖事載在通編矣咸鏡前監司李秉模平安前監司鄭昌聖京畿前監司徐有防忠淸前監司權▣幷以元還上交濟穀軍餉舊還上舊軍餉居末居二守令邊將分等指名狀啓而係是宥旨前事合有分揀之道矣從之○昌順以均廳堂上啓言本廳漁鹽船稅之漸縮誠爲可悶年前以道比總有所定式所謂道比總者以此邑雖縮彼邑有餘則移此補彼無減元總之謂也嶺南則本有定規道臣照檢各邑歲總修成册報均廳別無欠縮而他道不然沿邑守令輒以箭盆船隻之毀破懸頉每報本廳而在京之本廳何以詳知其有頉與否不過新加現比元總爲題而已以此亦不無白地徵稅之弊此後則明定道比總之規使道臣査其懸頉檢其加現以有裕補不足毋減於元總或有餘數以餘總報來修成册上送一依嶺南例擧行明年春稅則今年歲前報來秋稅則夏初報來各邑之有無頉不必關由於本廳只報巡營自巡營比準元總如有欠縮道臣論罪事請出擧條行會定式施行從之
정조 14년 · 강
遞御營大將李柱國以李漢豐代之李邦一爲總戎使備薦也